*Ерен-һыуын һаҡлап ҡорбан булған*

*Шунда ята батырҙар һөйәге.*

*(Халыҡ йырынан)*

Илде һаҡлау элек-электән егет кеше өсөн тыуған төйәге, халҡы алдында изге бурыс һаналған. Быуаттар дауамында үҙенең көслө армияһы, күренекле полководецтары, генералдары менән дан тотҡан Рәсәй армияһы әле лә шанлы үткәндәр юлынан тайпылмай. Ата-бабаларҙан ҡалған йолаларға, халҡыбыҙға хас булған Ватаныбыҙҙы һөйөү хисенә тоғро ҡалып, әле лә беҙҙең егеттәр илебеҙ именлеге һағында тора.

Мин бөгөнгө яҙмамда беҙҙең ғаиләлә 1942 йылдан башлап ҡәһәрле һуғышта ҡатнашҡан олатайым, Насретдинов Сәләхетдин тураһында һөйләгем килә. Уның фронттан яҙған хаттарын беҙҙең ғаиләлә ҡәҙерләп һаҡлайҙар. Уларҙы олатайым латин телендә яҙған, ваҡытында билдәле мәҙрәсәлә уҡыған кеше булған.

Бөтәһе ете хат, ә күпме йылылыҡ бөркә улар! Мин хаттарҙы ҡулға алыу менән ошо йылылыҡты тоям.

Уның һәр хаты ҡатыны, минең өләсәйем Хәкимә Насретдинова һәм башҡа туғандарына сәләмдәр ебәреүҙән башланып китә. Тыуған иленән, еренән, туғандарынан, яҡындарынан, балаларынан йыраҡта, һағынып, борсолоп яҙған ул һөйөү тулы хаттарын. Уларҙа ирҙәрсә яратыу ҙа, атайҙарса ҡурсалау ҙа, һағыш та бар. Кәңәштәр менән дә ярҙам иткән. Оло улына үҙе булмағанда ғаиләне күтәрергә, таяныс-терәк булырға, әсәһенә ярҙам итергә өндәй.

Хаттарҙы уҡыған һайын, уҡығы килеп тора. Әйтерһең дә, мин әллә ҡайҙан, алыҫтан, олатайымдың тауышын ишетәм кеүек. Һуғыш ваҡиғаларын борсолоп та, ышаныс менән дә һүрәтләй ул. Эйе, ышаныс, өмөт менән! Тиҙҙән осрашырбыҙ, көтөгөҙ, күрешербеҙ, тип өмөтләнгән ул.

Өләсәйем уның ҡайтырына өмөтләнгән һәм көтөп алған. Уның иңенә бөтә донъя ауырлыҡтары төшһә лә, ул бирешмәйсә, ете балаһын, өс улын, ике ҡыҙын ҡараған, бирешмәгән. Сөнки уны өмөт йәшәткән.

Хәҙер олатайымдың ун ейәнсәре, ете ейәне, утыҙ бер бүләһе, егерме алты бүләсәре бар!

Уның рухы безҙҙең күңелдәрҙә әле булһа ла йәшәй. Бер ваҡыт миҙалдарын тағып, ҡайтып инер кеүек. Ул ғүмерен йәлләмәйенсә, беҙҙең тормошобоҙ яҡшы, күгебеҙ яҡты, донъялар имен булһын өсөн көрәшкән! Балаларына , ейәндәренә яҡты киләсәк бүләк иткән.

Тыуған ерен дошмандарҙан ҡурсалап, азатлыҡ өсөн яуға күтәрелгән арыҫландай йөрәкле батырҙар беҙҙең йөрәктәребеҙҙә мәңге һаҡланыр. Беҙ уларҙы бер ваҡытта ла онотмаҫбыҙ. Ышанығыҙ, беҙгә, йәш быуынға. Киләсәк ышаныслы ҡулдарҙа.